SKRIFTLIG FORESPØRGSEL P-1797/99

af Maria Sanders-ten Holte (ELDR) til Kommissionen

(1. oktober 1999)

Om: Aldersdiskriminering af udenlandske piloter i Frankrig

I en artikel i The Times med overskriften French age rules clips wings of British pilots af 2. september hedder det, at den franske regering håndhæver en maksimumsalder for erhvervspiloter på 60 år, medens denne alder i de øvrige EU-lande er fastsat til 65 år. Hermed har erhvervspiloter mellem 60 og 65 år fra de øvrige EU-lande ikke adgang til det franske luftrum på grund af de forskelligartede bestemmelser vedrørende maksimumsalder. Disse forskelligartede bestemmelser begrænser borgernes mulighed for at håndhæve deres grundlæggende rettigheder, i dette tilfælde retten til ikke at blive diskrimineret på grund af alder. Spørgsmålet om diskriminering på grund af alder er aktuelt i lyset af de kommende forhandlinger om et europæisk charter for grundlæggende rettigheder.

1. Er Kommissionen bekendt med denne situation?

2. Er Kommissionen enig med spørgeren i, at denne situation kan være skadelig for den pågældende gruppe af erhvervspiloter?

3. Mener Kommissionen ikke, at disse forskelligartede bestemmelser i medlemsstaterne er uhensigtsmæssige?

4. Hvad agter Kommissionen at gøre ved ovenstående?

Svar afgivet på Kommissionens vegne af Loyola de Palacio del Valle-Lersundi

(26. oktober 1999)

Kommissionen kan meddele det ærede medlem, at den fuldt ud er klar over situationen i Frankrig med hensyn til aldersgrænsen for piloter. Kommissionen accepterer ikke denne situation, men kan heller ikke intervenere på indeværende tidspunkt, da licenser for flybesætninger på nuværende tidspunkt er anerkendt med henblik på overflyvning og landing med internationale civile fly, hvis disse er udstedt i overensstemmelse med bilag I til Chicago-Konventionen. Dette bilag indeholder en standard, i henhold

til hvilken det er forbudt at udøve hvervet som chefpilot på kommercielle flyvninger efter det fyldte 60. år, og henstiller at personer på over tres år heller ikke bør fungere som andenpilot på sådanne flyvninger. Nogle stater har ganske vist indgivet en fravigelse fra bilag I til konventionen, så deres egne licenser forbliver gyldige for kommercielle fly efter denne frist, men ingen har beføjelse til at forpligte andre stater til at acceptere denne fravigelse ved overflyvning af deres territorium.

Med de fælles luftfartsmyndigheders (Joint Aviation Authorities (JAA)) arbejde for at harmonisere bestemmelserne for udstedelse af licenser til flybesætninger er der opnået et kompromis, så licenserne kan forblive gyldige for arbejde om bord på kommercielle fly, indtil indehaveren er fyldt 65, hvis det er en besætning med flere personer og andenpiloten er under 60 år. Et sådant kompromis er dog ikke bindende for JAA's medlemsstater, som stadig selv kan beslutte, at de ikke vil godtage overflyvninger af deres territorium med kommercielle fly, der føres af en chefpilot på over 60 år.

Kommissionen arbejder netop nu på et forslag om harmonisering af standarder for og krav til udstedelse af flybesætningslicenser over hele Fællesskabet. Disse forslag skal naturligvis gennemgå den normale fællesskabsprocedure, og sådanne detailspørgsmål som for eksempel aldersgrænser kan drøftes yderligere i Europa-Parlamentet og Rådet.